《戏作》
宋代·陈造

书生禀赋纸样薄，平日扶衰惟粥药。
一日饮湿小啮肥，河鱼数日烦医治。
佳辰俯公约把酒，严斥厨丁预节口。
借问主宾酬酢馀，还许公荣袖手无。
厚味腊毒古不予，如作病何仍古诘。
生世例非金石坚，支离如我更可怜。
馋噇动使诸病入，冷坐亦复百忧集。
彭殇瘠肥本自齐，此理只许蒙庄知。
箸下万钱无足取，厨荐三韭徒自苦。
法士语饮应且憎，何如卧客怀中醉不应。
婪酣任人嗤谷伯，何如辟谷高人师黄石。
陈遵张竦凿夫何为，彼此未可相是非。
七十老翁谁能促戚缚此戒，醉死病殂吾命在。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。